Maak 'n pot vol 'moed skep' . . . | Netwerk24
Maak 'n pot vol 'moed skep' . . .
Deur Lise Beyers 17 November 2020 06:00
Bederf jouself met 'n heerlike lamskenkelpot – hierna sal jy weer kan moed skep.Foto: Lise Beyers
Uiteindelik kan ons weer moed skep ná die president se toespraak nou die aand wat ons gelukkig nie weer in inperking gaan dompel nie – aldus ons onsself begin gedra en ook voortdurend maskers dra.
Dis dan juis 'n lekker rede om langs die braaivuur te sit met net 'n handjie vol verkose vriende of familielede, waar ons ook heeltyd 'n gesonde veilige afstand van mekaar sal hou.
Ek gaan hierdie "terugkeer-na- nor­maal-tydperk" gebruik om vir my gelief­des 'n lekker lamskenkelpot te maak:
Jy benodig: 4 heel lamskenkels (1 per persoon) 1 ui, fyn gesny250 g heel klein sampioene500 g heel baba-wortels 500 g baba-uitjies, geskil 4 fyngemaakte knoffelhuisies 1 blikkie tamatiesOld Brown-sjerrieSout en peper na smaak Een eetlepel fyngekapte vars tiemie- en roosmarynblareVars pietersielie1 koppie meel
Maak so:1. Neem die skenkels en dompel hulle binne die meel tot elkeen goed bedek is met 'n lagie daarvan. 2. In 'n warm pot, braai een fyngekapte ui 'n minuut lank in olyfolie en voeg dan jou skenkels by saam met fynge­maakte knoffelhuisies.3. Braai totdat die skenkels goudbruin aan alle kante is. 4. Roer dan twee koppies Old Brown-sjerrie by, die blik tamaties, die kruie en sout en peper na smaak. 5. Laat jou pot stadig prut vir so 'n uur en 'n half en roer af en toe. Indien die vloeistof halfpad deur te min lyk, voeg 'n bietjie water by.6. Voeg dan die baba-uitjies en -wortels by. Prut verder en ná 20 minute kom die sampioene by. 7. Ná nog 20 minute se prut oor die kole is jy en jou mense reg om te eet. Roer dan 'n handjievol fyngekapte pietersielie deur die pot. 8. Bedien die lamskenkels met kapokaartappels.